作者：赵以夫
词牌/韵律：贺新郎

paragraphs: 葵扇秋来贱。
阿谁知、初回轻暑，又教题遍。
不是琵琶知音少，无限如簧巧啭。
倩说似、长门休怨。
莫把蛾眉与人妒，但疏梅、淡月深深院。
临宝鉴，欲妆懒。
少时声价倾粱苑。
到中年，也曾落魄，雾收云卷。
待入汉庭金马去，洒笔长江滚滚。
好留取、才名久远。
过眼荣华俱尘土，听关睢、盈耳离骚婉。
歌不足，为嗟叹。